**Vedtægter for Blixen Klub Hvidovre**

**§1 Navn og hjemsted**

*Stk. 1.* Foreningens navn er Blixen Klub Hvidovre –   CVR. nr. 4416 8545

*Stk. 2.*Foreningens hjemsted er Hvidovre Kommune

*Stk. 3.*Foreningen er medlem af støtteforeningen Blixen Klub Danmark

**§2 Formål**

*Stk. 1.*Foreningens formål er:

1. At skabe grobund for fællesskaber i et socialt netværk for kvinder i alderen 60+. Netværket bygger på frivillighed, fællesskab, respekt for hinanden, aktiv deltagelse, åbenhed og alsidighed.
2. At bruge hinandens erfaringer og viden til at gøre medlemmerne klogere på sig selv, hinanden og tilværelsens små og store spørgsmål i kulturelt og socialt samvær.
3. At styrke folkeoplysningen og dermed medlemmernes evne og lyst til at tage ansvar for eget liv og til at deltage aktivt og engageret i samfundet.

Klubben er uafhængig af partipolitik, religion og sociale grupperinger.

**§3 Medlemsskab**

*Stk. 1.*Som medlemmer optages kvinder 60+, som har lyst og vilje til at arbejde for foreningens formål.

*Stk. 2.*Man skal have fast bopæl Hvidovre Kommune for at blive optaget i foreningen.

*Stk. 3.*Medlemmerne betaler et af generalforsamlingen fastsat kontingent. Kontingentet opkræves forud for hvert regnskabsår.

*Stk. 4.*Medlemsskabet er først gyldigt, når medlemmet har betalt kontingentet. Ved manglende betaling er man ikke medlem af klubben og kan dermed heller ikke varetage en tillidspost.

Ved tilmelding til møder og aktiviteter betales et mindre gebyr til at dække foreningens udgifter i forbindelse med afholdelse af aktiviteten.

*Stk. 5.* Mødetilmelding og betaling foregår via ”NemTilmeld”.

*Stk. 6.*Udmeldelse kan ske ved skriftlig henvendelse til formanden eller kassereren. Indbetalt kontingent tilbagebetales ikke.

*Stk. 7.*Medlemmer af klubben giver samtykke til, at program, opkrævning af medlemsgebyr og nyhedsbreve må fremsendes på mail.

Medlemmers kontaktoplysninger opbevares i foreningens varetægt og videregives ikke til andre, ligesom de heller ikke bliver brugt til klubben uvedkommende formål.

**§4 Eksklusion**

*Stk. 1.*Bestyrelsen kan ekskludere et medlem, hvis medlemsbetingelserne ikke overholdes.

*Stk. 2.*Eksklusionen er gyldig, når mindst 2/3 af bestyrelsen kan stemme for. Et ekskluderet medlem har mulighed for at tale sin sag ved førstkommende generalforsamling.

**§5 Generalforsamlingen**

*Stk. 1.*Generalforsamlingen er foreningens højeste myndighed.

*Stk. 2.*Ordinær generalforsamling afholdes én gang årligt inden udgangen af september måned og medlemmerne indkaldes med mindst to ugers varsel pr. e-mail med angivelse af dagsorden.

*Stk. 3.*Møde- og stemmeberettigede på generalforsamlingen er alle fremmødte medlemmer, der senest ugedagen forinden har betalt forfaldent kontingent. Der kan ikke stemmes ved fuldmagt.

*Stk. 4.*Dagsordenen for den ordinære generalforsamling skal mindst indeholde følgende punkter:

1. Valg af dirigent og referent
2. Bestyrelsens beretning
3. Godkendelse af regnskab
4. Behandling af indkomne forslag
5. Godkendelse af budget, herunder fastsættelse af kontingent
6. Valg af medlemmer til bestyrelsen
7. Valg af 2 suppleanter for 1 år
8. Valg af revisor for 2 år
9. Valg af revisorsuppleant for 2 år
10. Eventuelt

*Stk. 5.*Forslag, der ønskes behandlet på generalforsamlingen, skal være bestyrelsen i hænde senest 8 dage før generalforsamlingen.

*Stk. 6.*Generalforsamlingen træffer sine beslutninger ved simpelt flertal og ved håndsoprækning. Skriftlig afstemning anvendes dog, når 10 mødedeltagere ønsker det.

**§6 Ekstraordinær generalforsamling**

*Stk. 1.*Ekstraordinær generalforsamling kan afholdes, når bestyrelsen finder det nødvendigt, og skal afholdes, når mindst 1/3 af medlemmerne fremsætter skriftlig, begrundet anmodning om det over for formanden. I sådanne tilfælde skal den ekstraordinære generalforsamling afholdes senest fire uger efter, at anmodningen er kommet til formandens kendskab. Eventuelle afstemninger følger reglerne i § 5, stk. 3 og stk. 6.

*Stk. 2.*Indkaldelsesfristen for en ekstraordinær generalforsamling er 2 uger.

**§7 Foreningens daglige ledelse**

*Stk. 1.*Foreningens daglige ledelse udgøres af en bestyrelse på 5-7 medlemmer og 1-2 suppleanter. Bestyrelsen administrerer foreningens midler og er ansvarlig over for generalforsamlingen for foreningens daglige drift og regnskab.

Bestyrelsen vælges af generalforsamlingen for en 2-årig periode. Det tilstræbes, at der i ulige år vælges 2-3 medlemmer og lige år 3-4 medlemmer. Genvalg kan finde sted.

*Stk. 2*. Bestyrelsen konstituerer sig selv. Bestyrelsen holder møde, når mindst et bestyrelsesmedlem finder det nødvendigt. Bestyrelsen træffer sine beslutninger ved simpelt flertal med formandens stemme som udslagsgivende ved stemmelighed.

Formanden indkalder og leder bestyrelsens møder. Indkaldelse sker skriftligt med angivelse af dagsorden.

*Stk. 3*. På den årlige generalforsamling fremlægger bestyrelsen et revideret årsregnskab jfr. § 8 samt et forslag til kommende budget for det regnskabsår, der er begyndt den 1. september samme år.

**§8 Regnskab og revision**

*Stk. 1****.*** Foreningens regnskabsår går fra 1. september til 31. august.

*Stk. 2.*Kassereren udarbejder én gang årligt et drifts- og statusregnskab på baggrund af den løbende bogføring.

*Stk. 3.*Regnskabet revideres af den på generalforsamlingen valgte revisor umiddelbart efter regnskabets færdiggørelse.

**§9 Tegningsregler og hæftelse**

*Stk. 1.*Foreningen tegnes udadtil ved underskrift af formand og kasserer i forening.

*Stk. 2.*Der påhviler ikke foreningens medlemmer nogen personlig hæftelse for de forpligtelser, der påhviler foreningen.

**§10 Vedtægtsændringer**

*Stk. 1.*Vedtægtsændringer kan kun ske på en ordinær eller ekstraordinær generalforsamling, hvor ændringsforslaget fremgår af dagsordenen.

*Stk. 2.* Ændringer i vedtægterne kan kun ske ved 2/3 stemmeflertal.

*Stk. 3.*Vedtagne ændringer i vedtægterne træder i kraft umiddelbart efter generalforsamlingens afslutning.

**§11 Opløsning**

*Stk. 1.*Opløsning af foreningen kan kun finde sted med 2/3 flertal på to på hinanden følgende generalforsamlinger, hvoraf den ene skal være ordinær.

*Stk. 2.*Klubbens formue skal i tilfælde af opløsning overføres til Blixen Klub Danmark i overensstemmelse med de i § 2 fastsatte formål.

**§12 Datering**

Således vedtaget på foreningens stiftende generalforsamling den 5. september 2023 med ændringer vedtaget på generalforsamlingen den 17. september 2024.

|  |  |
| --- | --- |
|  |  |
| Eva Kordt Nørregaard | ------------------------------------------------------- |
|  |  |
| Kate Erichsen | -------------------------------------------------------- |
|  |  |
| Susanne Thomassen | ------------------------------------------------------- |
|  |  |
| Susanne Lilholt | --------------------------------------------------------- |
|  |  |
| Hanne Jensen | ---------------------------------------------------------- |
|  |  |
| Susanne Vinther Nielsen | ---------------------------------------------------------- |
|  |  |
|  |  |
|  |  |